Rudersdal, den 30. marts 2016

**Resolution vedr. inklusion**

**Rudersdalkredsen mener: Skolernes budgetter bør afspejle at vi er et inkluderende skolevæsen.**

I Rudersdalkommune er inklusionsprocenten, for hvor mange børn der går i et normalskoletilbud, steget fra 96,1 % til 98 % i perioden fra 2010 til 2015.
Ifølge kommunens egen evaluering af det 4-årige projekt ”Den gode inklusion”, oplever lærerne mangel på ressourcer i forhold til at få inklusionen til at fungere ordentligt.

Rudersdalkredsen bakker op om evalueringens intention om at undersøge, hvordan resurserne bruges på skolerne.

**Rudersdalkredsen mener: Det er vigtigt, vi har ensartede definitioner og begreber, så vi kan opgøre og afgøre, hvordan resurserne på skolerne og skolerne imellem skal fordeles.**

Når de penge, der tidligere blev brugt på inklusion, er blevet overført til skolerne ved at hæve det beløb, skolerne tildeles pr. elev, er pengene fordelt ligeligt ud på alle skoler. Det betyder, at skoler med et højt antal af elever i udsatte positioner får dårligere vilkår for at støtte disse børn end skoler med færre elever i udsatte positioner.

Det er derfor vigtigt, at vi har definitioner, der gør, at vi i skolevæsenet kan opgøre, hvor belastede klasser eller skoler er inden for normalområdet i forhold til, om resurser bliver brugt retfærdigt og optimalt.

**Rudersdalkredsen mener: Det er vigtigt, at vi har et sprog til at tale om inklusion både systemisk og med udgangspunkt i elevernes særlige individuelle behov**

Den Gode inklusion havde som delmål at skabe et fællessprog og en systemisk tænkning, hvor man ser på hele den sociale situation omkring barnet i højere grad end på barnet selv.

Den systemiske tænkning sikrer, at enkeltelever ikke bliver set som isolerede problemstillinger.
Det er dog vigtigt, at vi som skolevæsen også har blik for barnets individuelle særlige behov, som ikke kan tilgodeses alene gennem en systemisk tænkning.

**Rudersdalkredsen mener: Forældre og elever skal også høres i en evaluering.**

Snarest muligt bør der gennemføres en evaluering af inklusionen i Rudersdal, hvor også alle forældre og elever høres.

*Vedtaget på Generalforsamling i Rudersdalkredsen 15. marts 2016*